
TEHNISKĀ SPECIFIKĀCIJA
Atklātā konkursā
„Priekšlikumu izstrāde Rīgas valstspilsētas pašvaldībai pagaidu izmantošanas jomā”

1. Pakalpojuma, apraksts, tā nepieciešamības pamatojums:
Rīgas valstspilsētas pašvaldības Pilsētas attīstības departaments (turpmāk – Pasūtītājs) kā Rīgas valstspilsētas pašvaldības pārstāvis piedalās Interreg Europe starpreģionu sadarbības programmas 2021. – 2027. gadam projekta „Vietēja līmeņa plānošanas politikas pilnveidošana attiecībā uz pagaidu izmantošanu (IMPETUS)” APS1373, (turpmāk – IMPETUS projekts) īstenošanā. 
IMPETUS projekts atbalsta Eiropas pilsētu un reģionu vietējo pašvaldību plānošanas procesus, proti, integrētu ilgtspējīgu pilsētu attīstības stratēģiju izstrādi, aktualizāciju un ieviešanu, pieredzes apmaiņas ceļā identificējot iespējas vietējām pašvaldībām pilnveidot savu plānošanas regulējumu tā, lai tas stratēģiski veicinātu un prioritizētu pagaidu izmantošanu kā instrumentu ilgtspējīgai pilsētvides attīstībai. Pagaidu izmantošana IMPETUS projekta izpratnē ir urbānisma prakse, kuras mērķis ir atdzīvināt tukšās vietas pilsētu teritorijās, īpaši pamestas un degradētas ēkas, zemesgabalus, infrastruktūras u.c. objektus.
IMPETUS projekta ietvaros Rīgas valstspilsētas pašvaldībā plānots attīstīt un ieviest pilotprojektu „Pagaidu izmantošanas kontaktpunkta/ kompetenču centra izveide Rīgas valstspilsētas pašvaldībā”, ar mērķi veicināt pagaidu izmantošanu kā instrumentu ilgtspējīgas un iekļaujošas pilsētvides veidošanai ilgtermiņā. 
[bookmark: _Hlk180663250]Pilotprojekts plānots kā pašvaldības iniciatīva, kuras galvenais mērķis – atvieglot ēku, teritoriju, infrastruktūras u.c. objektu pagaidu izmantošanu, darbojoties pēc „vienas pieturas aģentūras” (One-Stop-Shop) principa, t.i., palīdzot projektu ideju izstrādātājiem atrast piemērotu projektu īstenošanas vietu, savukārt, brīvu ēku un teritoriju īpašniekiem – ēku un teritoriju apsaimniekotājus uz laiku, pagaidu izmantošanas modeļa ietvaros. Pielietojot „vienas pieturas aģentūras” principu, plānots nodrošināt visaptverošu atbalstu pagaidu izmantošanas iniciatīvu īstenošanai vienuviet, vienā kontaktpunktā, piemēram, ekspertīze, atbalsta personāls, juridiskais, tehniskais atbalsts, finanšu instrumenti, atbalsta programmas u.c. veida atbalsts vienuviet. 
Citi pilotprojekta mērķi ir veicināt pagaidu izmantošanu kā pilsētplānošanas procesa posmu, kura ietvaros, ciešā sadarbībā ar plaša spektra iesaistītajām un ieinteresētajām pusēm, pagaidu izmantošana piedāvā iespēju testēt reālajā pilsētvidē jaunus, bieži vien inovatīvus pilsētvides attīstības virzienus un specifiskas iniciatīvas. Pagaidu izmantošanai jākļūst par pirmo soli neizmantotu pilsētvides resursu (ēku, infrastruktūras, teritoriju, kvartālu) atdzīvināšanā, kā arī vēstnesis pieredzei, ko nesīs plānotā neizmantota pilsētvides resursa nākotnes izmantošana. 
Konceptuāli pagaidu izmantošanā nodotiem pilsētvides resursiem ir iespējami dažādi pagaidu izmantošanas mērķi: kultūra, māksla, amatniecība, sociāli mērķi, komercdarbība, pasākumu organizēšanas vieta, u.c., tādēļ katra pagaidu izmantošanas iniciatīva ir atšķirīga un ir nepieciešama skaidra un visām pusēm izprotama sistēma, kas spētu nodrošināt to, ka pagaidu izmantošanas iniciatīva tiek sekmīgi īstenota un tā veicina arī kopējo neizmantotu pilsētvides resursu ekosistēmas ilgtspējīgu attīstību.
IMPETUS projekta ietvaros attīstītā pagaidu izmantošanas kontaktpunkta/ kompetenču centra vēlamā funkcionalitāte ir sekojoša:
· Izpratnes veicināšana par pagaidu izmantošanas priekšrocībām un ieguvumiem (pilsētvides kvalitāte, atbalsts mikro uzņēmējdarbībai, jaunuzņēmumiem, radošajām iniciatīvām, sociālie, kultūras u.c. ieguvumi). 
· Pašvaldības un iesaistīto/ieinteresēto pušu sadarbības veicināšana.
· Normatīvā regulējuma pilnveidošana (piemēram, pašvaldības saistošie noteikumi, kas regulē pagaidu izmantošanu).
· Pagaidu izmantošanas portāls un datu bāze (brīvo/pieejamo ēku, teritoriju, tehniskās infrastruktūras kartēšana + ieinteresēto pušu kartēšana).
· Inovatīvs finansējums: jauni finansēšanas mehānismi, kas atbalsta pagaidu izmantošanas iniciatīvas (ESF, ERAF u.c. finansēšanas programmu ietvaros).
· Konsultācijas un vadlīnijas pagaidu izmantošanas iniciatīvu ieviešanai, standarta līgumi.
· Sadarbība un pieredzes apmaiņa ar citu Eiropas valstu pilsētām un reģioniem, kas aktīvi darbojas pagaidu izmantošanas jomā, lai ieviestu pagaidu izmantošanas labas prakses iniciatīvas Rīgas valstspilsētas pašvaldībā.
2. Pakalpojuma mērķis: 
Pakalpojuma mērķis ir, veicot nepieciešamās priekšizpētes un analizējot citu Eiropas pilsētu labo praksi pagaidu izmantošanas jomā, izstrādāt priekšlikumus Rīgas valstspilsētas specifikai un plānošanas situācijai pagaidu izmantošanas jomā atbilstošam pagaidu izmantošanas kontaktpunkta/ kompetenču centra konceptam, funkcionalitātei, darbības modelim un finansēšanas modelim, kā arī izstrādāt „ceļa karti” tā ieviešanai.
3. Darba uzdevumi:
3.1. Veikt IMPETUS projekta ievaros iniciētās u.c. starptautiskās labās prakses pagaidu izmantošanas jomā analīzi un sniegt priekšlikumus par pagaidu izmantošanas kontaktpunkta/ kompetenču centra izveidi Rīgas valstspilsētas pašvaldībā, tai skaitā:
3.1.1. Apkopot un analizēt Eiropas pilsētu labo praksi attiecībā uz pagaidu izmantošanas kontaktpunktu/ kompetenču centru darbību Eiropas pilsētās, kas salīdzināmas ar Rīgu. Aprakstīt vismaz 3 (trīs) Rīgas specifikai un plānošanas situācijai pagaidu izmantošanas jomā atbilstošus labas prakses piemērus, no kuriem Rīgas valstspilsētas pašvaldībai būtu lietderīgi pārņemt pieredzi.
3.1.2. Veikt normatīvā regulējuma apskatu no pagaidu izmantošanas attīstības perspektīvas un identificēt nepieciešamos grozījumus vai papildinājumus spēkā esošajā regulējumā, lai tas būtu atbalstošs pagaidu izmantošanas attīstībai Rīgas valstspilsētas pašvaldībā un mazinātu šķēršļus, kas to ierobežo. Apskatīt normatīvo regulējumu, kas saistīts ar pagaidu izmantošanu izvēlētajās labās prakses piemēros, īpašu uzmanību pievēršot juridiskajiem risinājumiem, kas atvieglotu pagaidu izmantošanu Rīgas valstspilsētas pašvaldībā.
3.1.3. Veikt pagaidu izmantošanas pieprasījuma un piedāvājuma priekšizpēti ar mērķi apzināt pieprasījumu un piedāvājumu attiecībā uz pagaidu izmantošanu Rīgas valstspilsētas pašvaldības administratīvajā teritorijā. Priekšizpētei jāietver tirgus analīzi, identificējot ieinteresētās puses, kas meklē iespējas īslaicīgi izmantot degradētus vai neizmantotus pilsētvides resursus (ēkas, infrastruktūru, teritorijas, kvartālus), kā arī veicot analīzi, vai šie resursi ir pieejami un piemēroti pagaidu izmantošanai. Balstoties uz priekšizpētes rezultātiem, sniegt ieteikumus interaktīvam risinājumam (portālam, platformai u.tml.) pagaidu izmantošanas piedāvājuma un pieprasījuma iniciatīvu mijiedarbībai Rīgas valstspilsētas pašvaldībā.
3.1.4. Veikt iesaistīto, potenciāli iesaistāmo un ieinteresēto pušu kartēšanu un analīzi (stakeholders mapping/analysis) un izstrādāt priekšlikumus sadarbības modelim ar pagaidu izmantošanā ieinteresētajām pusēm, piemēram, nevalstiskais sektors, vietējās kopienas organizācijas, jaunuzņēmumi, mikrouzņēmumi, mazie un vidējie uzņēmumi, aktīvie Rīgas pilsētas iedzīvotāji u.c. interesenti. 
3.1.5. [bookmark: _Hlk175236889]Izstrādāt priekšlikumus par Rīgas pagaidu izmantošanas kontaktpunkta/ kompetenču par centra funkcijām. Sagatavot priekšlikumu tā darbības plānam pastāvēšanas pirmajā gadā, kā arī darbības virzieniem vidēja termiņa (3-5 gadu) perspektīvā. 
3.1.6. Izstrādāt priekšlikumus par Rīgas pagaidu izmantošanas kontaktpunkta/ kompetenču centra darbības modeli, kam jāpiedāvā konkrētus, vietas kontekstam atbilstošus un pievilcīgus risinājumus, kas atbilst neizmantotu pilsētvides resursu (ēku, infrastruktūras, teritoriju, kvartālu) un ar tiem saistīto vietējo kopienu vajadzībām.
3.1.7. Izstrādāt priekšlikumus par Rīgas pagaidu izmantošanas kontaktpunkta/ kompetenču centra darbības finansēšanas modeli piemēram, kombinēts pašvaldības un ārējais finansējums, ārējā finansējuma piesaistes iespējas u.tml.
3.2. Līdzdalīgas plānošanas un koprades procesā, ciešā sadarbībā ar IMPETUS vietējo darba grupu un pagaidu izmantošanā ieinteresētajām pusēm, konceptuāli izstrādāt “ceļa karti” (roadmap) Rīgas pagaidu izmantošanas kontaktpunkta/kompetenču centra izveidei, tai skaitā, ievērojot vismaz sekojošas prasības attiecībā uz „ceļa kartes” izstrādes procesu:
3.2.1. Sagatavot priekšlikumu IMPETUS projekta vietējās darba grupas un interesentu radošo koprades darbnīcu ciklam (optimāli 3-4 darbnīcas) un plānoto pasākumu konceptuālu izklāstu: katra pasākuma mērķis, satura koncepcija, darba process, metodes, sasniedzamais rezultāts, u.c.. Darbnīcu mērķis: balstoties uz darba uzdevuma 1. punkta rezultātiem, izstrādāt „ceļa karti” pagaidu izmantošanas kontaktpunkta/kompetenču centra izveidei Rīgas valstspilsētas pašvaldībā.
3.2.2. Nodrošināt darba uzdevuma 2.1. punktā minēto koprades darbnīcu cikla pasākumu norisi atbilstoši izstrādātajam konceptam un IMPETUS projekta komandas norādījumiem.
3.2.3. Veikt katra koprades cikla darbnīcas rezultātu apkopojumu un analīzi, un, atbilstoši tās rezultātiem un gūtajiem secinājumiem, sniegt ieteikumus nākamajiem šī darba uzdevuma ietvaros organizētajiem pasākumiem.
3.2.4. Pakalpojuma izpildes laikā izstrādāt ziņojumu par pakalpojuma izpildes gaitu, rezultātiem un secinājumiem. Pēc pieprasījuma pakalpojuma izstrādes starprezultātus, secinājumus un ieteikumus prezentēt IMPETUS projekta komandai un piesaistītajiem speciālistiem, orientējoši 3-4 reizes pakalpojuma izpildes laikā.
3.2.5. Sagatavot un sniegt noslēguma prezentāciju Rīgas valstspilsētas pašvaldības pagaidu izmantošanas politikas veidotājiem par pakalpojuma izstrādes gala rezultātu, secinājumiem un priekšlikumiem. 
4. Atbilstība normatīvajiem aktiem: 
Pakalpojums sniedzams, ievērojot Rīgas valstspilsētas pašvaldības attīstības plānošanas dokumentus un normatīvos aktus, kas attiecināmi uz pagaidu izmantošanu, u.c. ar teritorijas plānošanu, būvniecību, vides aizsardzību, īpašumtiesībām un pašvaldības funkcijām saistīto normatīvo aktu prasības. 
5. Darba rezultāti:
5.1. Pakalpojuma izstrādes rezultātā ir izstrādāti priekšlikumi Rīgas valstspilsētas specifikai un plānošanas situācijai pagaidu izmantošanas jomā atbilstošam pagaidu izmantošanas kontaktpunkta/ kompetenču centra konceptam, funkcionalitātei, darbības modelim un finansēšanas modelim, kā arī „ceļa karte” tā ieviešanai.
5.2. Pakalpojuma izstrādes ietvaros sagatavotie sanāksmju informatīvie un prezentāciju materiāli.
6. Darba izpildes termiņš:
6.1. Kopējais Pakalpojuma izpildes laiks – ne vairāk kā 100 dienas no līguma parakstīšanas dienas. Pakalpojuma izpildi apliecina gala ziņojums par pakalpojuma izpildi, kas satur izklāstu par visu Tehniskās specifikācijas 2. punktā minēto darba uzdevumu izpildes rezultātiem, tai skaitā:
6.1.1. Rīgas valstspilsētas pašvaldības specifikai un plānošanas situācijai pielāgota pagaidu izmantošanas kontaktpunkta/ kompetenču centra konceptuāla risinājuma apraksts, tā funkciju, darbības modeļa un tā darbības finansēšanas modeļa apraksts.
6.1.2. „Ceļa karte” Rīgas pagaidu izmantošanas kontaktpunkta/ kompetenču centra izveidei Rīgas valstspilsētas pašvaldībā.
6.2. Starpnodevums: Rīgas pagaidu izmantošanas kontaktpunkta/ kompetenču centra konceptuāla risinājuma apraksts, tā funkciju, darbības modeļa un tā darbības finansēšanas modeļa apraksts un “ceļa karte” tā izveidei Rīgas valstspilsētas pašvaldībā – jāiesniedz ne vēlāk kā līdz 17.01.2025. 
6.3. Pakalpojuma izpildes laikā darbu koordinācijas tikšanās ar IMPETUS projekta komandas pārstāvjiem tiks organizētas reizi divās nedēļās.
7. Darba noformējums un formāts:
7.1. Pakalpojuma darba rezultāti noformējami rakstiski latviešu valodā, sniedzot atsauces uz izmantotajiem informācijas avotiem.
7.2. Teksta, grafiskie un vizuālie materiāli sagatavojami un iesniedzami:
7.2.1. digitāli, caur saiti lejupielādei;
7.2.2. citā datu nesējā.

